ব্যস্ত সময়ে দক্ষিণেশ্বর থেকে নোয়াপাড়ার মাঝে ব্যাহত মেট্রো পরিষেবা

কলকাতা: পুজো মিটতেই ফের চেনা ছন্দে ফিরল মেট্রো (Kolkata Metro)। মঙ্গলবার কর্মব্যস্ত দিনে ব্যাহত মেট্রো পরিষেবা (Kolkata Metro Service Disrupted)। এই সকালের ব্যস্ত সময় দক্ষিণেশ্বর (Dakkhineshwa Metro) থেকে নোয়াপাড়ার মাঝে আচমকা থমকে গেল পরিষেবা। আপাতত নোয়াপাড়া থেকে শহিদ ক্ষুদিরাম পর্যন্ত ভাঙা পথে মেট্রো চলছে। এর জেরে বিপাকে পড়তে হয়েছে যাত্রীদের।

সূত্রের খবর, মঙ্গলবার অফিস টাইমে সকাল সাড়ে ১০টার কিছু পরেই দক্ষিণেশ্বর থেকে মেট্রো পরিষেবা বন্ধ হয়ে যায়। দক্ষিণেশ্বর থেকে মেট্রো ছাড়া সম্ভব হচ্ছে না বলে টিকিট কাউন্টার থেকে জানানো হয়। আপাতত নোয়াপাড়া থেকে শহিদ ক্ষুদিরাম পর্যন্ত ভাঙা পথেই মেট্রো চলছে। মেট্রো কর্তৃপক্ষের তরফে জানানো হয়েছে, অনিবার্য কারণে ওই দুই স্টেশনের মাঝে সাময়িক ভাবে পরিষেবা বন্ধ রাখা হচ্ছে। দক্ষিণেশ্বরে পয়েন্টে সমস্যার কারণে পরিষেবা আপাতত বন্ধ। নোয়াপাড়া থেকে শহিদ ক্ষুদিরাম পর্যন্ত মেট্রো চলছে।তবে যাত্রীদের অভিযোগ, মেট্রোর অপেক্ষায় অনেকেই নোয়াপাড়া, দমদম স্টেশনে দীর্ঘ সময় দাঁড়িয়ে ছিলেন। পরিষেবা না পেয়ে অনেক যাত্রীই টিকিটের টাকা ফেরত দেওয়ার অনুরোধ করে কাউন্টারে।

আরও পড়ুন: দক্ষিণবঙ্গে বৃষ্টির হলুদ সতর্কতা, উত্তরে কমছে দুর্যোগ

মেট্রোর নতুন রুটের পরিষেবা শুরুর পর থেকে ব্লু লাইন দুয়োরানিতে পরিণত হয়েছে। পুজোর আগে থেকে দক্ষিণেশ্বর থেকে শহীদ ক্ষুদিরাম মেট্রোর পরিষেবা নিয়ে একের পর এক অভিযোগ উঠেছে। ব্লু লাইনের (Kolkata Metro Blue Line) প্রান্তিক স্টেশন কবি সুভাষে মেট্রোর পিলারে ফাটল দেখা দেওয়ায় সম্প্রতি ওই স্টেশনটি বন্ধ করে দেওয়া হয়। প্রান্তিক স্টেশন হয়ে যায় শহিদ ক্ষুদিরাম। তার পর থেকে ক্রমেই ভোগান্তি বেড়েছে যাত্রীদের। প্রায় প্রত্যেকদিনই মেট্রোয় বিভ্রাট দেখা গিয়েছে। ব্যস্ত সময়ে বার বার বিভ্রাট দেখা দিচ্ছিল ব্লু লাইনে। তবে পুজোর ক’দিন পরিষেবাও স্বাভাবিক ছিল। পুজোর চার দিন কলকাতা মেট্রো কিন্তু একেবারে স্টার মার্কস পেয়েছে। কিন্তু কয়েক দিন যেতে না যেতেই ফের গোলযোগ দেখা দিল মেট্রোয়।

অন্য খবর দেখুন